|  |  |
| --- | --- |
|  |  |

Mottakere ifølge liste

Høring: Miljøkrav til bygg i offentlige anskaffelser

DFØ ønsker innspill og tilbakemeldinger på forslag til standardformulerte krav og kontraktsvilkår for offentlige anskaffelser av bygg. De endelige kravene skal publisere som veiledning til offentlige innkjøpere i Norge.

Dette utkastet består av 19 ulike krav til bygg som vi ønsker innspill på. I vedlegg har vi laget et høringsdokument der vi gir en generell orientering og ber om tilbakemelding på konkrete spørsmål, både knyttet til hele settet av krav, kriterier og kontraktsvilkår, og de enkelte forslagene. Vi ber om at høringsinstansene gir sine kommentarer eller forbedringsforslag på angitt sted i dette dokumentet.

Utfylt dokument med dine innspill sendes til postmottak@dfo.no med kopi til bjorn.kummeneje@dfo.no. E-posten med høringssvar bes merkes med «22/087 Høring - revisjon av krav til anskaffelser av bærekraftig bygg». Offentlige virksomheter oppfordres til å sende høringssvar via eFormidling.

Fristen for å gi innspill er 1. oktober 2022. Høringsinnspill vil bli publisert på høringssiden på anskaffelser.no og blir offentlig tilgjengelig.

Vennlig hilsen

Bjørn Kummeneje

Seniorrådgiver

## Kriterieveiviseren

For å gi veiledning om bærekraftige anskaffelser ble det i 2017 lansert en veiviser på anskaffelser.no. Veiviseren inneholder krav, forstått som kvalifikasjonskrav, tildelingskriterier, ytelseskrav og kontraktsvilkår, innenfor en rekke kategorier, blant annet Nybygg, Anlegg og Leie av eiendom.

En evaluering av veiviseren viser at brukerne synes at den er nyttig, men at den er litt for komplisert. Det er også behov for en gjennomgang av de eldste kravene som ble formulert i 2017, og den tekniske publiseringsløsningen må byttes ut. DFØ gjør derfor en full gjennomgang av kriterieveiviseren og vil lansere en ny versjon høsten 2022.

### Mange kriterier for bygg

Nåværende veiviser inneholder krav, kriterier og kontraktsvilkår for 31 ulike emner. Kravene er gradert i basis, avansert og spydspiss, og det er gjort et skille mellom prosjektering og totalentreprise. Totalt er det derfor totalt 90 krav, kriterier og kontraktsvilkår innenfor kategorien «nybygg». Her ønsker vi nå å gjøre vesentlige forenklinger.

### Vi reviderer de mest brukte kriteriene først

Vi ser av statistikk at kriterieveiviseren for bygg er mye lest og lastet ned. Vi har også gjort søk i Doffin for å finne referanser til kriterieviseren. Det er store forskjeller mellom hvor ofte de ulike kravene og kriteriene er brukt. Ved revisjon av veiviseren har vi derfor valgt å prioritere kravene som er mest lest/brukt/lastet ned, supplert med tema fra «Handlingsplanen for økt andel klima- og miljøvennlige offentlige anskaffelser» og noen krav knyttet til sirkulærøkonomi.

Basert på innspill og avklaringer som skjer gjennom denne høringen vil vi revidere øvrige tema, og supplere med nye krav knyttet til sirkulære anskaffelser og rehabilitering av bygg.

### Behov for et tydeligere skille mellom tidligfase og utførelse

Vi har fått tilbakemelding på at skillet mellom prosjektering og totalentreprise kan være vanskelig å forstå. Mange av kravene er like, og enkelte krav under totalentreprise er lite relevante der entreprenør kommer inn etter forprosjekt. Samspill og andre former for tidlig involvering av entreprenør gjør også at grensen flyttes.

I stedet ønsker vi å angi når i prosjektforløpet at kravet er egnet. Vi har tre forslag og ønsker innspill:

❶ Knytte kravene til stegmodellen (Bygg21 eller prNS 3467). prNS 3467 har den største detaljeringen, og det er denne som er brukt i høringsdokumentet.

❷ Todeling, ved å skille mellom planlegging/prosjektering (byggherre/rådgiver) og utførelse/overlevering (entreprenør).

❸ Tredeling ved å skille mellom tidligfase (til og med forprosjekt), detaljprosjektering og utførelse/overlevering. Detaljprosjektering kan da inngå i byggherrens ansvar som grunnlag for en utførelsesentreprise, eller inngå i en totalentreprise.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| ❶ prNS 3467 | 1 Ide og behovs- identifisering | 2 Prosjekt-innram-ming | 3 Program-mering og utredning | 4 Skisse-prosjekt-ering | 5 For-prosjektering | 6 Detalj-prosjektering | 7 Produksjon og leveranser | 8 Overlever­ing og ibruktakelse | 9 Bruk og drift | 10 Avvikling eller ombruk |
| ❷ | Planlegging og prosjektering | Utførelse/overlevering |  |  |
| ❸ | Tidligfase | DP | Utførelse/overlevering |  |  |
| ❸Byggherrestyrt | Tidligfase | DP | Utførelse/overlevering |  |  |
| ❸Totalentreprise | Tidligfase | DP | Utførelse/overlevering |  |  |

|  |
| --- |
| Hvilken av de foreslåtte inndelingene vil være til best hjelp for å velge egnet krav? |
|  |
| Andre kommentarer eller forbedringsforslag |
|  |

### Færre nivåer og tydeligere skille mellom grunnleggende og ambisiøse krav

Etter brukertesting har vi valgt å la ambisjonsnivået Spydspiss utgå for alle kategorier i den nye versjonen av kriterieveiviseren. For kategorien bygg er Spydspiss i dagens kriterieveiviser kun brukt for krav til klimagassberegninger for hele bygget. Det vil fortsatt være mulig å stille svært ambisiøse krav til klimagassreduksjoner, men da basert på valg som gjøres i kalkulatoren for utslippsrammer.

I den nye versjonen av kriterieveiviseren beholdes en todeling kalt basis (eller grunnleggende) og ambisiøs. Skillet mellom basis og ambisiøst er forklart slik:

*Basis/grunnleggende: Dette er krav/kriterier som ikke krever mye av innkjøper å bruke. Det vil stort sett være flere leverandører som kan levere og dokumentere oppfyllelse av kravet/kriteriet.[[1]](#footnote-2)*

*Ambisiøst: Dette er krav/kriterier som kan oppmuntre markedet til å levere på høyere ambisjonsnivå er et viktig virkemiddel for økt andel klima- og miljøvennlige offentlige anskaffelser. For bestiller innebærer det god planlegging og nok tid for å vurdere modenhet av leverandørmarkedet og oppfølging av dokumentasjon. I noen tilfeller kan det også være mer arbeidskrevende for leverandører å fremskaffe de beste løsningene.*

Dette skillet benyttes for å sortere krav/kriterier i veiviseren.

|  |
| --- |
| Er skillet mellom Basis/grunnleggende og Ambisiøst tydelig forklart? |
|  |
| Andre kommentarer eller forbedringsforslag |
|  |

### Enklere løsning for samme krav, men ulikt ambisjonsnivå

For mange av kravene i dagens kriterieveiviser finnes det to versjoner av samme krav, en basisversjon og en avansert versjon. Forskjellen kan f.eks. være at den avanserte har med flere bygningsdeler enn basis, eller at avansert har høyere prosentvis forbedring i forhold til en referanseverdi. Tilbakemeldinger tyder på at samme krav i flere versjoner er forvirrende.

Vi vurderer at muligheten for å stille miljøkrav til bygg er gode, og at markedssituasjonen er bra de fleste steder. I forslagene er derfor de fleste kravene innenfor bygg definert som basis/grunnleggende.

Men noen byggherrer ønsker å være mer ambisiøse. I stedet for å ha to versjoner av samme krav, foreslår vi at det gis veiledning om hvordan et basis/grunnleggende krav kan skjerpes. Gi gjerne kommentar om dette under det enkelte krav.

|  |
| --- |
| Hva tenker dere om at basis og avansert for samme krav er slått sammen, og erstattet av grunnleggende krav og der er aktuelt gir forslag til hvordan kravet kan skjerpes |
|  |
| Andre kommentarer eller forbedringsforslag |
|  |

### Ikke bare nybygg

Kriteriene i dagens kriterieveiviser er i dag plassert i kategorien «Nybygg». Ser man nærmere på kravene vil mange også gjelde for rehabilitering. Det finnes også eksplisitte krav som er knyttet til sirkulærøkonomi.

For å gjøre byggenæringen mer bærekraftig er det ønskelig å rive mindre og gjenbruke og rehabilitere mer. Vi foreslår derfor å endre kategorien fra Nybygg til Bygg. Det blir da ikke behov for å duplisere krav som gjelder både nybygg og rehabilitering. Dersom et krav kun er relevant for nybygg eller rehabilitering kan dette tas inn i selve kravformuleringen.

DFØ vil supplere veiviseren med flere krav knyttet til sirkulærøkonomi.

|  |
| --- |
| Hvilke utfordringer ser dere i at krav tilpasses både nybygg og rehabilitering? |
|  |
| Andre kommentarer eller forbedringsforslag |
|  |

## Følgende krav inngår i denne høringen:

|  |  |
| --- | --- |
| **Krav** | **Begrunnelse for prioritering** |
| Miljøoppfølgingsplan og miljøprogram | 3 mest sette kriterier |
| ITB (RITB og Systemintegrator) | 3 mest sette kriterier |
| SD-anlegg | 3 mest sette kriterier |
| Livssykluskostnader | 3 på topp BA-sider på anskaffelser.no |
| Klimagassberegninger og klimagasskrav for bygningsdeler | 3 på topp BA-sider på anskaffelser.no |
| Klimagasskrav til byggematerialer | 3 på topp BA-sider på anskaffelser.no |
| Utslippsreduksjon fra byggeplass | topp nedlasting |
| Sikre lovlig og bærekraftig trevirke for bygg | topp nedlasting |
| Energieffektivitet og reduksjon av effektbehov | Handlingsplan |
| Arealeffektivitet per bruker | Handlingsplan |
| Unngå innhold av ikke-fornybare mineralressurser | Sirkulærøkonomi |
| Bygg for endringsdyktighet og ombruk | Sirkulærøkonomi |
| God strategisk tilnærming for ombruk | Sirkulærøkonomi |
| Miljøstyring | Kvalifikasjonskrav |

For alle disse kravene er det viktig å få innspill og tilbakemelding fra innkjøpere og leverandører om konkrete spørsmål:

* Er kravet brukervennlig og lett å forstå?
* Har dere behov for mer informasjon/veiledning for å kunne bruke det?

I tillegg har vi noen spesifikke spørsmål for enkelte av kravene.

### Miljøoppfølgingsplan (MOP) og Miljøplan (to separate krav)

Disse kravene er beholdt uten større endringer fra dagens kriterieveiviser.

|  |
| --- |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### ITB (to separate krav)

Dagens krav bygger på NS 3935:2011 og stiller krav til ITB-ansvarlig, rolle som skulle ivareta all koordinering knyttet til ITB. Ved revisjon av standarden i 2019 er denne rollen beskrevet som en byggherrerolle, mens det er beskrevet to andre roller, RITB hos rådgivende ingeniør og systemintegrator hos entreprenør. Vi har derfor valgt å erstatte kontraktskrav for ITB-ansvarlig med to nye krav som beskriver RITB og Systemintegrator i henhold til den oppdaterte standarden.

Formålet med kravene er å sikre at leverandør har rett kompetanse og systemer for å sørge for at det blir riktig med en gang.

|  |
| --- |
| Er oppdeling og krav til rollen RITB godt beskrevet? |
|  |
| Er oppdeling og krav til rollen Systemintegrator godt beskrevet? |
|  |
| Er kravet brukervennlig og lett å forstå? |
|  |
| Har dere behov for mer informasjon/veiledning for å kunne bruke det? |
|  |
| Andre kommentarer eller forbedringsforslag? |
|  |

### SD-anlegg

Dagens kriterieveiviser har to basiskrav, ett for prosjektering og ett for totalentreprise, der sistnevnte er identisk med det første med unntak av ordet «prosjekteres» er byttet ut med «installeres».

Vi mener at dette er et prosjekteringskrav, og det ikke er noe som skiller dette fra alle andre leveranser som inngår i bestillingen til entreprenør. Kravet er tett koblet til ITB, og det vil være naturlig å kreve at leverandør har en Systemintegrator for å sikre at det blir riktig med en gang. Det foreslås ingen vesentlige endringer i kravet til prosjektering av SD-anlegg.

|  |
| --- |
| Er det behov for særskilte krav til utførelse av SD-anlegg? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Livssykluskostnader

LCC-analyse er et viktig virkemiddel for å velge løsninger med lave kostnader i et livsløpsperspektiv. Sidene om LCC er blant de mest leste på anskaffelser.no, men vi tror at bruken av LCC med fordel kan økes, ikke minst i et sirkulærøkonomisk perspektiv.

Analysene bør gjøres i tidligfasen av et byggeprosjekt for å kunne vurdere ulike alternativer og for å ta en godt begrunnet beslutning om ulike økonomiske konsekvenser for bygget. Byggets areal er avgjørende for livssykluskostnader, og en LCC-analyse bør derfor gjøres før forprosjekt. I totalentreprise kommer entreprenør normalt inn etter forprosjekt. Vi har derfor valgt beholde LCC kriteriet for prosjektering med to nivåer basis/grunnleggende for viktigste deler/komponenter som design og plassering av bygget, klimaskjerm, energikonsept, drift og renholdskonsept. For ambisiøst nivå, kreves det en tilleggsberegning av LCC for hele bygningen.

|  |
| --- |
| Er dette LCC kravet for prosjektering godt beskrevet for å øke bruken av LCC i tidligfasen?  |
|  |
| Hvilke forutsetninger for beregning skal oppdateres eller må legges til? |
|  |
| Er skillet mellom basis/grunnleggende og ambisiøst lagt riktig? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Om klimagasskrav

Vi foreslår tre ulike måter å stille klimagasskrav ved anskaffelse av bygg. Felles for alle er at kravet skal bidra til reduksjon av klimagassutslippene knyttet til materialbruk. Forskjellen ligger i når kravet kan brukes, og hvordan det skal dokumenteres.

*Klimagassberegning for hele bygget* forutsetter at byggherre i tidligfasen har beregnet en utslippsramme og bestemt seg for et ambisjonsnivå, hvor stor forbedring som ønskes i forhold til bygg der det ikke stilles særskilte krav til klimagassutslipp. Leverandør skal gjøre en beregning i henhold til NS3720 som dokumenterer at det prosjekterte bygget oppfyller dette ambisjonsnivået. Kravet skal utfordre leverandørleddet til å finne løsninger som reduserer den samlede klimagasspåvirkningen.

*Klimagassberegning for ulike bygningsdeler* kan brukes til å sammenlikne alternative konstruksjonsprinsipper i tidligfase – det likner på mange måter på LCC, men har fokus på materialvalg som påvirker klimagassutslippene. Kravet skal bidra til bevissthet rundt valg som byggherren kan gjøre for å redusere klimagassutslippene.

*Klimagasskrav til byggematerialer* spesifiserer konkrete maksimumsnivåer for CO2-ekvivalenter for utvalgte byggematerialer, og kravet kan brukes i detaljprosjektering og utførelsesfasen.

### Klimagassberegning for hele bygget

I dagens kriterieveiviser finnes det krav til klimagassberegninger for hele bygget med tre ambisjonsnivåer. Kravet forutsetter at det er etablert en utslippsramme med bruk av verktøy for klimagassutslipp. Forskjellen på nivåene er både ambisjoner valgt i verktøyet, og hvilke bygningsdeler som skal omfattes. Det finnes krav til at prosjekterende skal lage klimagassbudsjett i forprosjekt, og at totalentreprenør skal lage klimagassbudsjett i detaljprosjektering og klimagassregnskap som bygget.

Her foreslår vi vesentlig forenkling ved at det kun er ett krav, og dette er knyttet til detaljprosjektering. Kravet forutsetter at byggherre har etablert en utslippsramme, og formålet med kravet er å dokumentere at de materialene som velges i detaljprosjekteringen oppfyller denne utslippsrammen. Byggherre setter ambisjonsnivået for reduksjon av klimagassutslipp i kalkulatoren, og legger dette inn i kravet. Omfanget av hvilke bygningsdeler som inngår holdes fast. Tross disse forenklingene mener vi at bruk av dette kravet er arbeidskrevende, og at det bør klassifiseres som ambisiøst.

Fra 1. juli 2022 ble det innført krav om klimagassregnskap for alle boligblokker og yrkesbygg i TEK. DFØs krav om et klimagassregnskap «som bygget» er derfor fjernet fra kriterieveiviseren.

|  |
| --- |
| Er det reviderte kravet tydelig og brukbart for å sikre at byggherrens ambisjoner for klimagassreduksjoner blir oppfylt? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Klimagassberegning for utvalgte bygningsdeler

Klimagassberegninger av utvalgte bygningsdeler er mer grunnleggende, og foreslås brukt til å vurdere ulike materialvalg i tidligfase og sammenlikne alternativer. Beregningen gjøres tidlig i skisseprosjekt og oppdateres i senere faser.

I det reviderte kravet foreslår vi å slå i samme tabellen for de to ulike nivåene med tilleggsbygningsdeler, med dekker og yttertak for det ambisiøse nivået. Som med klimagassberegning for hele bygningen, foreslår vi her vesentlig forenkling ved at det kun er ett krav, og dette er knyttet til tidligfase.

|  |
| --- |
| Er det reviderte kravet til klimagassberegning for utvalgte bygningsdeler nyttig og viktig? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Klimagasskrav til byggematerialer

Uavhengig av tidligere beregning av klimagasser fra materialer kan man i detaljprosjektering og utførelse velge produkter med lave klimagassutslipp. For å tilfredsstille utslippsgrensene i tabellen må det innhentes informasjon om utslipp av klimagasser fra EPD eller tilsvarende miljødeklarasjon type III iht ISO 14025.

For å gjøre det enklere å sammenligne og bruke, er de to ulike ambisjonsnivåene vist i samme tabell. I den tidligere versjonen av kravet, var det etterspurt å hente EPD allerede ved endt forprosjekt. Vi anbefaler nå å ha det i fase 6 i detaljprosjekteringen.

|  |
| --- |
| Skal verdiene for utslippene for de to nivåene og for de ulike materialgruppene oppdateres med nye tall?  |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Utslippsreduksjon fra byggeplass

Utslippsfrie byggeplasser har utviklet seg vesentlig de siste årene og flere byer har innført målet å være helt utslippsfrie for alle kommunale virksomheter i 2025. Vi foreslår å ivareta denne utviklingen med å stille krav om anleggsmaskiner, men også om transport av materialer, avfall og personer, basert på markedsdialog i tidlig fase. Samtidig ser vi også at noen offentlige virksomheter som f.eks. i Oslo kommune å bruke tildelingskriterier i dette feltet for å nå målene på utslippsreduksjon på byggeplass.

|  |
| --- |
| Er det riktig å stille dette kravet som kontraktsvilkår basert på markedsdialog i stedet for teknisk kravspesifikasjon?  |
|  |
| Har dere erfaring med å bruke dette som et tildelingskriterie?  |
|  |
| Hvilke konkrete forhold bør et tildelingskriterie omfatte og hvordan kan det evalueres med poenggiving og -vekting? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Sikre lovlig og bærekraftig trevirke for bygg

Det tidligere kravet om «unngå bruk av tropisk tre» erstattes med dette kravet «sikre lovlig og bærekraftig trevirke og treprodukter for bygg». Hovedformålet med dette nye kravet er å sikre at trevirke og trebaserte produkter har opprinnelse i lovlig og dokumentert bærekraftig skogbruk. Grunnen til dette er at FSC og PEFC-sertifiseringen som kan benyttes for å dokumentere bærekraft, ikke er tilstrekkelig for også å bekrefte lovlighet og at kravet til lovlighet ikke stiller tilstrekkelig krav innenfor blant annet sosialt ansvar.

Forskrift om omsetning av tømmer og treprodukter med opprinnelse i og utenfor Norge gjennomfører den såkalte EU-tømmerforordningen i norsk rett. Den forbyr omsetning av tømmer og treprodukter som stammer fra ulovlig hogst. Den pålegger virksomheter, dvs. det foretaket som omsetter tømmeret/treproduktet på EØS-markedet for første gang (f.eks. importøren) og forhandlere ulike plikter.

|  |
| --- |
| **Til innkjøpere/oppdragsgivere:**Er kravet brukervennlig, eller har dere behov for mer veiledning for å kunne bruke det? |
|  |
| **Til leverandører:**Kan dere levere på alle deler av dette kravet, og kan dere levere dokumentasjonen inkludert erklæringsskjemaet som innkjøpere skal kunne få på forespørsel i kontraktsperioden? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Energieffektivitet og -effekt (to separate krav)

I dagens kriterieveiviser omfatter dette kravet to ulike krav: Prosjektering/bygging etter gjeldende passivhusstandard og tiltak for å redusere samtidig effektbehov. Disse kravene har ganske ulik innretning, der energikravet er knyttet opp til å bygge etter en nasjonal standard, mens effektkravet er et åpent krav, der leverandør skal komme med forslag til tiltak. Basiskravet er passivhus. I avansert er det passivhus pluss tiltak for å redusere effekten.

Vi mener at det er ryddigere å dele disse kravene i to. Energikravet beholdes slik det står i dag, og begrunnes med behovet for å begrense energibruk til drift av bygninger. For å stimulere til redusert behovet for tilført effekt er det utformet et selvstendig krav. Dette kravet vil i tillegg til bedre styring av effekt kunne stimulere til lokal energiproduksjon og energilagring.

|  |
| --- |
| Er krav om passivhus fortsatt relevant ambisjonsnivå for energieffektivitet?  |
|  |
| Høyere ambisjonsnivå er beskrevet, og viser til NZEB og Futurebuilt. Er dette tilstrekkelig? |
|  |
| Er kravformuleringen for reduksjon av effektbehov nyttig? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Energibruk per kvadratmeter og bruker

Kravet «Arealeffektivitet og energi» i dagens kriterieveiviser er laget for å fremskaffe nøkkeltall og miljøindikatorer for energieffektivitet for ulike bygg i samme kategori. I basisnivået inngår beregning av energibehov per m2 og per bruker. Beregningene kan også gjøre med CO2-ekv/m2. I avansert nivå skal de samme beregningene utføres, og i tillegg skal det gjøres en sammenlikning med tilsvarende bygning i andre sammenliknbare virksomheter. Kravet er ganske komplisert, og vi er usikker på hvor mye det er brukt.

Det er nyttig å få fram spesifikke tall knyttet til antall brukere, og ikke bare per kvadratmeter. Vi foreslår å endre navnet til Energibruk per kvadratmeter og bruker, og fjerne forslaget om å måle klimagassutslipp. I tillegg foreslår vi et eget krav for å oppfordre til arealeffektivitet.

|  |
| --- |
| Er det nyttig å fokusere på energieffektivitet per bruker, eller finnes slike nøkkeltall andre steder? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Arealeffektivitet per bruker

I dagens kriterieveiviser finnes det ikke noe eget krav knyttet til arealeffektivitet, ut over «Arealeffektivitet og energi», omtalt ovenfor.

Effektiv arealbruk er imidlertid viktig for mer enn energibruk. Det påvirker livssykluskostnader og materialbruk, og gjennom det også klimagassutslippene. Vi foreslår derfor et eget krav for arealeffektivitet, og at dette knyttes til bruker. Kravet er laget for å øke bevisstheten og få fram tall som gjør det mulig å sammenlikne med tilsvarende bygg.

|  |
| --- |
| Er det nyttig med et eget krav knyttet til arealeffektivitet? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Unngå innhold av ikke-fornybare mineralressurser

I dagens kriterieveiviser er kravet for basisnivå at det ikke skal være over 20 vektprosent sink, kobber eller krom i utvendig kledning. I avansert nivå er dette utvidet til å også gjelde rør.

Vi mener at det å stille krav både til utvendig kledning og rør ikke kan sies å være ambisiøst. Vi har derfor foreslått å dele kravet i to, begge på basisnivå, ett for utvendig kledning og ett for rør.

Vi har slått sammen kravene for prosjektering og totalentreprise, men er usikker på hvor relevant kravet er for prosjektering. Kravet må tas inn i krav til utførelse, enten i forprosjekt eller detaljprosjekt.

|  |
| --- |
| Hvordan vil løsningen med to basiskrav fungere? Er det enklere med ett basiskrav, men muligheten for å velge enten en eller to varegrupper? |
|  |
| Kan kravet utformes som et rent krav til utførelse, og ikke et krav til prosjektering? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Bygg for endringsdyktighet og ombruk

Dette kravet er i all hovedsak beholdt slik det står i dagens kriterieveiviser, bortsett fra at basis og ambisiøst er presentert sammen. Ambisiøst består av basiskravet, pluss at utredningen også skal omfatte homogene materialer og fornuftig lagdeling.

Kravet likner på forskriftskravet i TEK17, § 9-5: Byggavfall *og ombruk*

Det skal velges produkter som er egnet for ombruk og materialgjenvinning. *Byggverk skal prosjekteres og bygges slik at det er tilrettelagt for senere demontering når dette kan gjennomføres innenfor en praktisk og økonomisk forsvarlig ramme.* (Kursivert tekst markerer endring fra 1.7.22).

|  |
| --- |
| Er basiskravet strengt nok i forhold til TEK17 § 9-5? |
|  |
| Er skillet mellom basis og ambisiøst lagt riktig? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Tilbyder skal ha en god strategisk tilnærming for ombruk

Kriteriet er i store trekk identisk med den eksisterende kriterieveiviseren. Ombruk av byggevarer er fortsatt noe umodent, og det er derfor definert som et tildelingskriterium. Det er vurdert som ambisiøst fordi det krever god markedsforståelse, og kan være krevende å evaluere.

|  |
| --- |
| Vi ber særlig om innspill fra byggherrer som har erfaring med å etterspørre ombruk. |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

### Miljøstyring (Miljøledelse)

Anskaffelsesregelverket åpner for å stille krav om at leverandør har innført miljøstyringssystem der det er forholdsmessig og relevant. I dagens kriterieveiviser er dette håndtert ulikt innenfor anlegg og bygg. For anlegg finnes forslag til at miljøstyringssystem benyttes som kvalifikasjonskrav, eller som et kontraktsvilkår. For bygg er det kun foreslått kontraktsvilkår som skal oppfylles på et nærmere angitt tidspunkt etter kontraktsinngåelse.

Vi vurderer at krav om miljøstyringssystem er et viktig og relevant krav for store/kompliserte byggprosjekter. Mange leverandører har også innført slike systemer. Oppfyllelse av kravet etter kontraktsinngåelse gir svakere styringsmulighet for oppdragsgiver. Vi foreslår derfor at kravet formuleres som et kvalifikasjonskrav, på linje med andre krav til leverandørens kompetanse og kapasitet. Kravet oppfylles ved å legge fram et gyldig sertifikat, eller annen dokumentasjon der leverandøren ikke har hatt mulighet for å få slik attest, jfr FOA §16-7.

|  |
| --- |
| For hvilke prosjekter bør miljøstyringssystem være et krav?  |
|  |
| Hvem skal kunne utstede attest? |
|  |
| Er kravene brukervennlig og lett å forstå? |
|  |
| Har dere behov for mer informasjon/veiledning for å kunne bruke dem? |
|  |
| Andre kommentarer eller forbedringsforslag? |
|  |

## Uprioriterte krav og kriterier

Vi har i denne høringen ikke kunnet prioritere alle krav og kriterier som inngår i dagens kriterieveiviser. Ved utvelgelsen har vi lagt vekt på å få med oss de temaene som statistikken viser er mest brukt. For videre revisjon vil vi gjerne ha tilbakemelding på hvilke av de øvrig kriteriene som er nyttige, og som bør prioriteres for oppdatering.

| **Krav** | **Type krav** | **Begrunnelse for prioritering** |
| --- | --- | --- |
| Energioppfølgingssystem og energimåling | Kravspesifikasjon |  |
| Prøvedrift | Kravspesifikasjon |  |
| Flyktige organiske forbindelser (VOC) i produkter | Kravspesifikasjon |  |
| Dagslys | Kravspesifikasjon |  |
| Miljøkompetanse hos tilbudt personell | Kontraktsvilkår |  |
| Miljøkoordinator | Kontraktsvilkår |  |
| Miljøkoordinators egnethet for prosjektet | Tildelingskriterie |  |
| Prosjekteringsgruppeleder og arkitekts sin egnethet for prosjektet | Tildelingskriterie |  |
| System, registrering og styring av materialer, varer og kjemiske produkter | Kontraktsvilkår |  |
| Transportutredning | Kravspesifikasjon |  |
| Alternative transportformer | Kravspesifikasjon |  |
| Entreprenørens målsetninger for å ivareta miljøhensyn i prosjektet og på byggeplassen | Tildelingskriterie |  |
| Åpen overvannshåndtering | Kravspesifikasjon |  |
| Bevaring av naturmangfold | Kravspesifikasjon |  |

### Takk for alle kommentarer og bidrag!

1. På noen områder er det fastsatt forskrift som gjør det obligatorisk at innkjøpere stiller visse miljøkrav i anskaffelser. Disse kravene vil være merket med en «O»/ «Obl.» i kriterieveiviseren, hvor henvisning til forskriften finnes i informasjon om kravet/kriteriet. [↑](#footnote-ref-2)